Wessels-verslag oor Puk uitgelek | Maroela Media
Voorblad en bladsy 1 van die uitgelekte verslag
Itumeleng Pooe, ondervoorsitter van die NWU-raad, het Dinsdag aan Maroela Media bevestig dat die universiteit nie die verslag geheim wou hou nie. Sy sê die raad wou dit egter nie publiseer nie weens moontlike regstappe wat kan volg weens inligting wat in die verslag gepubliseer is.
Pooe sê die raad het die verslag aan die minister beskikbaar gestel, maar wil nie met die media in gesprek tree oor besonderhede in die verslag nie. "Die universiteit fokus op die voorstelle wat reeds gemaak is," het sy gesê. "Die universiteit wil seker maak dat hy een van die instansies is wat die meeste in die land en in die wêreld bewonder word."
Pooe wou nie kommentaar lewer oor wie moontlik die verslag uitgelek het nie.
Die Higher Education Transformation Network (HETN) het intussen in 'n sterk bewoorde verklaring gesê hy het besluit om die verslag te publiseer, aangesien "universiteite nie langer korrupsie, wanbestuur, leuens en rassisme kan wegsteek onder die vaandel van institusionele selfregering nie".
Die HETN het versoek dat die hele bestuur van die Noordwes-Universiteit, in die besonder prof. Herman van Schalkwyk, afgedank moet word. Pooe het gesê die universiteit oorweeg glad nie so stap nie. "Dit is totale onsin," het sy bygevoeg.
AfriForum Jeug het intussen sy kommer uitgespreek oor die uitlek van die Wessels-verslag.
"Die inligting in die Wessels-verslag wys duidelik dat hierdie verslag diskriminerend is teenoor Afrikaners," het Henk Maree, nasionale voorsitter van Afrifroum Jeug, gesê. "Die verslag se inhoud is nou 'n menseregtekwessie wat eers aandag moet geniet voordat enige verdere stappe met die ondersoek geneem kan word. Ons kan nie 'n Suid-Afrika aanvaar waar gemeenskappe se identiteit afgetakel word nie. Ons waarsku teen radikale organisasies wat die Wessels-verslag vir politieke doeleindes probeer gebruik om Afrikaans 'n nekslag te probeer toedien."